ศูนย์ต่อต้านข่าวปลอม ยืนยันกรณีการฉีดวัคซีนทางเลือกต้องจ่ายแพงกว่า 2,000 บาท เพราะต้องเสียภาษี 2 ครั้ง ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีมีการกล่าวถึงประเด็นเรื่องการฉีดวัคซีนทางเลือกต้องจ่ายแพงกว่า 2,000 บาท เพราะต้องเสียภาษี 2 ครั้ง คือร้อยละ 14 ศูนย์ต่อต้านข่าวปลอมจึงตรวจสอบข้อเท็จจริงจากกรมสรรพากร กระทรวงการคลัง พบว่าข้อมูลดังกล่าว เป็นข้อมูลเท็จ  ชี้แจงว่า การนำเสนอข่าวมีความคลาดเคลื่อนที่อาจก่อให้เกิดความเข้าใจผิด การนำเข้าวัคซีนทางเลือกเข้ามาใช้ในประเทศต้องเสียภาษี 2 ครั้งคือร้อยละ 14 ไม่เป็นความจริงเนื่องจากการคำนวณตามระบบภาษีมูลค่าเพิ่ม(VAT) คือภาษีขายหักภาษีซื้อ เช่น ผู้นำเข้าวัคซีนได้นำเข้าวัคซีนมาในราคา 100 บาท มีภาษีมูลค่าเพิ่มจากการนำเข้าร้อยละ 7 คิดเป็นภาษีซื้อ 7 บาท (ซึ่งภาษีซื้อนี้ผู้นำเข้าสามารถนำมาขอคืนได้หรือเอาไปหักออกจากภาษีขายได้) และเมื่อผู้นำเข้าขายวัคซีนออกไปในราคา 100 บาทเช่นกัน กรณีไม่มีการชาร์ตร้อยละ 10 ตามที่เป็นข่าวก็จะเสียภาษีขายร้อยละ 7 คือ 7 บาท ภาษีมูลค่าเพิ่มที่คำนวณได้คือ ภาษีขายหักด้วยภาษีซื้อ (7 บาท – 7 บาท) = 0 บาท ดังนั้น ที่กล่าวว่าเสียภาษีซื้อ 7 บาท บวกภาษีขายอีก 7 บาท รวมเป็น 14 บาท จึงไม่ถูกต้องแต่อย่างใด